છેલ્લા છ મહીનામાં અમે સમલિંગી અને ઉભયલિંગી નાગરિકોના હક, બળાત્કાર, દારૂ, સ્ત્રી જાતીયતા અને ઓર્ગેસમ, અને મહિલાઓના શરીર પર થતી ટીકા-ટિપ્પણીઓ, વગેરે વિષયોને લઈને શો કર્યા છે. તેમાં નવા પંદર કળાકારો –મુખ્યત્વે મહિલાઓ –જોડાયા છે અને બારસો જેટલા લોકોએ અમદાવાદમાં આ શો માણ્યો છે. આજના જમાનામાં કોઇ પણ કળાકારને પોતાના પ્રદર્શનનો વિડીયો યૂટ્યુબ પર મૂકીને વાઇરલ કરવો ગમે, પણ અમે એ બાબતે સંયમ અપનાવ્યો છે. અમારા કેટલાક વિષયો અમને પોતાને જોખમમાં મૂકી શકે છે. જેમ કે, વિદ્યા સમલિંગી તરીકેના પોતાના ત્રાસદાયક અનુભવો ઊંડી રમૂજો વડે વહેંચે છે. સ્ત્રીત્વ પર તે તદ્દન અલગ જ દૃષ્ટિકોણ આપણી સામે મૂકે છે. ખરેખર તો ‘વિદ્યા’ એ તેનું સ્ટેજ પરનું નામ છે. તેની સુરક્ષા માટે અમે કોઇને તેના અભિનય દરમિયાન ફોટો કે વિડીયો લેવા દઈ શકતા નથી. તે ફેસબૂક પર પણ પોતાની હાજરી છતી કરી શકતી નથી.